Soektog na vermiste man en kind in kanaal opgeskort | Maroela Media
Stad Kaapstad se brandweer (Foto: ANA)
Die soektog na ŉ kind wat in ŉ kanaal geval en ŉ man wat haar probeer red het, is Donderdagmiddag opgeskort weens weersomstandighede.
Jermaine Carelse woordvoerder van die brandweer en reddingsdienste in Kaapstad, het gesê die brandweer is omstreeks 13:20 ontbied na ŉ voorval waar ŉ kind in ŉ kanaal naby 8ste Laan, Belgravia Estate in Hazendal, geval het.
“Brandweerspanne van Ottery en Epping en duikers van Roelandstraat-brandweer is na die toneel ontbied. Inwoners het aan die bevelvoerder gesê ŉ man het ook in die kanaal gespring om die kind te help.”
Die beamptes is oral in die gebied ontplooi. ŉ Dobber, wat in die kanaal gegooi is om ŉ moontlike uitgangspunt te bepaal, het by Koodoo- en Hickoryweg opgekom.
Carelse het gesê die soektog is omstreeks 16:30 opgeskort weens die gure weersomstandighede.
Ons innige simpatie aan haar familie en sy familie